dh-unibe/image-text_koenigsfelden-charters-post-1500 huggingface dataset:
29 janvier 1361
Wir der sculth̄ und der rat ze Sultz tuͦnt kunt allen den die disen brief sehent oder hoerent lesen ✳ das vor uns in offenem geriht ✳ Egenli Kesseler ein burger ze Sultz verjach und bekande das er
durch sinē nutz un̄ frōmen fùr sich un̄ alle sin erben hat enpfangē ze einem rehtē erb von Ruͤdiger von Watwilr
einem burgˀ ze Sultz der do ze mal wissenthafter schaffener was der erwrdigē geistlichē froͧwn der eptischī un̄
des conventes ze Kùnigesvelt Sant Claren ordens gelegen in Costentzer bistuͦm an der selben froͧwn stat un̄
in irem nāmen Ruͤdiger von Watwilr vorgenāt dise nach gescribenē reben leh ze einem rehtē erb Egenolf
Kesseler vorgenant fùnf schatz reben ligent in der von Sultz ban der ligent vier schatz hinder der cappellē
nebent Clawes von Ruͦchshein und ein schatz herbas nebent Swartz Ludewig ✳ umb den dritten teil alles wins
so uf den vorgenātten fùnf schatz reben wahset ane geverde ✳ den Egenolf Kesseler vorgenāt oder sin erbē
ob er niht were jergelich und alle jar ze zinse geben sont der eptischin un̄ dem convent ze Kùnigsvelt
vorgenāt oder iren gewissen botten und antwrtten ane der vorgenātten froͧwn schaden gen Sultz in die stat
in ir trotten ✳ es ist oͧch mit rehtem geding beredet das man die vorgenātten reben in guͦtem bu haben sol ✳
die helder un̄ die stok reben in eren an holtz un̄ an steken und jergelich uf je einen schatz der vorgenemitē
reben einē karrich geladen mistes tuͦn un̄ legen ✳ un̄ jergelich ze rehter zit sol man die vorgenātten rebē
schoͧwn ✳ were aber das der vorgenāt enpfaher oder sine erben niht wolten gan mit den schoͧwern so mag
mit rehtē geding wer denne dor ob genemitē froͧwn von Kùnigsvelt schaffener ist zwen erber man ze
Sultz zuͦ im nēmen die do mitte koͤnnē un̄ uf die vergenātten rebē gan und schoͧwn und was misse buwes
uf den reben wirt funden den soellent die schoͧwer erkennē un̄ schetzen un̄ was si schetzend das sol der denne
schaffener ist von dem bluͦmē ab den reben in nēmen un̄ den froͧwn un̄ im behaben ✳ und ùber das sol der obgenant enpfaher un̄ sin erben in der selben jarfrist den misse bu der uf den reben funden ist mit den anderē
wrchten ze rehten zitē uf die vorgenātten rebē tuͦn und wider keren ane gevˀde. ✳ wenne man oͧch ze herbist die vorgenemitē reben lesen wil so sol man es vor lassen wissen der vorgenātten froͧwn schaffener
das er sinē wnne botten bi den leseren hab ane der vorgenemitē froͧwn schaden un̄ alles ane geverde. ✳ har-
ùber ze einer gantzē sicherheit aller dirre vorgescribenē ding hant wir der sculth̄ und der rat vorgenāt
durch beder teil bette unser stette ingesigel an disen brief gehenket ✳ der wart gegeben do man zalt
von gottes gebùrtte drùtzehen hundert sehtzig un̄ ein jar des nehestē fritages vor unser froͧwn tag zuͦ der
liehtmes. ✳